รองนายกรัฐมนตรีและรัฐมนตรีว่าการกระทรวงสาธารณสุข ขอประชาชนอย่าตื่นตระหนกกรณีแรงงานไทยในเกาหลีใต้ทยอยกลับเข้าไทย
รองนายกรัฐมนตรีและรัฐมนตรีว่าการกระทรวงสาธารณสุข ขอประชาชนอย่าตื่นตระหนกกรณีแรงงานไทยในเกาหลีใต้ทยอยกลับเข้าไทย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ขอประชาชนอย่ากังวลกรณีกลุ่มแรงงานไทยผิดกฎหมายที่ทยอยเดินทางกลับจากเกาหลีใต้และมีภาพปรากฎตามที่โซเชียลต่างๆ โดยไม่มีการกักตัวอยู่บ้าน ว่า ขออย่ากังวลใจ เพราะมีมาตรการคัดกรองผู้โดยสารที่เดินทางกลับเข้าประเทศและบุคคลเหล่านี้ผ่านการคัดกรองโดยไม่พบว่ามีอาการไข้และได้ให้กลุ่มคนเหล่านี้แจ้งสถานที่อยู่อาศัยและเบอร์ติดต่อกลับ ส่วนคนที่กลับมาแล้วมีอาการไข้ได้คัดแยกเพื่อไปรักษาตัวแล้ว ซึ่งขณะนี้ยังไม่มีประกาศประเทศใดประเทศหนึ่งเป็นประเทศสุ่มเสี่ยงอันตราย โดยวันนี้จะมีการประกาศ 4 ประเทศสุ่มเสี่ยงที่มีการระบาดโรคโควิด -19 ส่วนจะสามารถใช้อำนาจของคณะกรรมการโรคติดต่อจังหวัดในการออกคำสั่งเพื่อกักตัวได้หรือไม่ นายอนุทิน กล่าวว่า หากพบมีผู้แสดงอาการไข้ เจ้าหน้าที่จะเข้าดำเนินการควบคุมนำไปรักษาตัวทันที ซึ่งขณะนี้มีผู้ป่วยที่ติดโรคโควิด -19 จำนวน 43 คน กลับบ้านแล้ว 32 คน อยู่ระหว่างการรักษา 10 คน ดังนั้นเห็นว่าโรคนี้ ไม่ใช่คนเป็นแล้วจะมีอาการร้ายแรงทุกคน และเมื่อต้องเข้าไปอยู่ในสถานที่ที่มีคนจำนวนมากต้องป้องกันตนเองด้วยการสวมหน้ากากอนามัย ล้างมือบ่อยๆ ส่วนผู้ที่สุขภาพไม่แข็งแรงหากได้รับเชื้อต้องเข้าสู่การรักษา โดยขอให้เชื่อมั่นระบบการคัดกรองและบุคลากรทางการแพทย์ของไทย อีกทั้งขณะนี้ยาที่ใช้ยังไม่ขาดแคลนและผลิตในประเทศเพื่อนำมาสร้างภูมิต้านทานโรคโควิด -19 ก็มีพร้อมรัฐมนตรีว่าการกระทรวงสาธารณสุข ย้ำว่า ไม่อยากให้มองความสำคัญที่จำนวนตัวเลขแรงงานจากเกาหลีใต้ที่เดินทางกลับเข้ามาในประเทศไทย เพราะสิ่งสำคัญคือ เมื่อป่วยต้องเข้ารับการรักษา โดยผู้ที่เดินทางกลับจากประเทศกลุ่มเสี่ยงจะต้องให้มารายงานตัวเพื่อไม่ให้เกิดปัญหา เพราะแม้จะยังไม่มีมาตรการบังคับให้กักตัวแต่ขอให้ใช้สปีริตความเป็นคนในชาติ ห่วงใยคนอื่นร่วมกัน